Søren Egge Rasmussen (EL), 2024-04-02:
Jeg håber, det er rent vand, der er her på talerstolen!
Enhedslisten hilser det her lovforslag velkommen.
Vi er glade for, at der endelig sker noget med beskyttelsen af vores drikkevand, men vi synes, at regeringen kommer alt, alt for sent i gang.
Vores drikkevand er sådan set alvorligt truet.
Det er en meget trist og foruroligende rekord.
Grænseværdierne for, hvad der er sikkert for mennesker, er overskredet i 12,7 pct. af boringerne.
Der blev i 2022 og 2023 fundet pesticider i ca. 80 pct. af prøverne og i 40 pct. af prøverne over grænseværdien.
Det er altså det udgangspunkt, vi har for at lovgive i Danmark.
Rent drikkevand er en livsnødvendig ressource og en grundlæggende menneskerettighed at have adgang til, og som folkevalgte politikere har vi et stort ansvar for og en pligt til at beskytte danskerne og fremtidige generationer.
I Enhedslisten er vi derfor alvorligt skuffede over regeringens meget lave ambitionsniveau med lovforslaget.
Lovforslaget er et lille skridt, men løser på ingen måde det gigantiske problem, vi står over for som samfund.
De mange fund af pesticider i det øvrige grundvand viser tydeligt, at der er brug for beskyttelse i alle de områder, hvor vores drikkevand dannes.
Derfor foreslog vi sammen med bl.a. Socialdemokratiet under folketingsvalgkampen grundvandspakker, der skulle dække hele indvindingsoplandet på ca. 200.000 ha.
Det var noget, som blev prioriteret i valgkampen, og hvor Enhedslisten, Socialdemokratiet, Radikale, SF og Alternativet stod skulder ved skulder og pegede på en løsning.
Og det er så ti gange så stort et område som det, som regeringen nu lægger op til i det her forslag, altså så kommer regeringen med en 10-procentsløsning stedet for 100-procentsløsningen.
Det er jo der, vi er skuffede over Socialdemokratiet.
I 2019 blev det politisk aftalt, at hvis man ikke inden udgangen af 2022 var lykkedes med at beskytte de boringsnære områder med frivillige aftaler med landmændene, ville der komme et generelt forbud.
Siden har regeringen valgt at give endnu mere tid til frivillige aftaler, og nu vil den så give et halvt år mere.
Forstår regeringen slet ikke, hvad der er på spil, og at det haster?
Nu vil regeringen ikke længere lave det generelle forbud, der er aftalt politisk, men i stedet pålægge kommunerne at udstede et påbud.
Hvor meget kommer det mon til at forsinke beskyttelsen af vores drikkevand?
Det er der ingen der ved.
Der skal ud og laves 1.800 aftaler, og hvor meget dyrere bliver det for almindelige danskere, som regeringen mener er dem, der skal betale, i stedet for at det er landbruget, der kommer til at stoppe med at forurene vores alle sammens drikkevand?
Der er nogen, der indimellem italesætter, at vi i Danmark skulle have et princip om, at forureneren betaler, men det gælder så ikke landbruget.
Den her regering slog sig op på handlekraft, da den lavede sit regeringsgrundlag, og sagde, at den ville løse samfundets kriser.
Vi vil stille nogle ændringsforslag til det her lovforslag, som forhåbentlig kan forbedre lovforslaget, og vi vil stille en lang række spørgsmål, for vi synes faktisk, der er kommet gode høringssvar.
Vi er ikke helt sikre på det, der er skitseret om, at man løser problemerne for økologisk landbrug; det er vi ikke helt trygge ved.
Det skulle nødig være sådan, at de økologer, der dyrker jorden økologisk nu, kommer frem til at få en mindre erstatning.
For der er jo ikke nogen garanti for, at en økologisk landmand i forbindelse med salg af sin ejendom kan finde en køber, der vil drive den videre økologisk.
Der er jo sådan set også økologiske landmænd, der bliver presset, når f.eks. Arla ikke vil modtage så meget økologisk mælk som hidtil.
Så vi skal jo ikke ende der, hvor de landmænd, som har passet på grundvandet for os, bliver ramt med det her lovforslag.
Jeg kan ikke helt se, at Landbrug & Fødevarers kommentarer i høringsperioden er blevet fuldt imødekommet, og vi vil gerne have et helt klart og præcist svar på, om økologerne risikerer at blive ramt med det her lovforslag.
Vi kommer til at stemme ja til det her forslag, for det er jo et skridt fremad, men den store opgave bliver at sikre de 200.000 ha – der, hvor vores drikkevand bliver dannet – og det er det, vi vil have fokus på i det videre arbejde.